НАТО
Түндүк Атлантикалык Келишим Уюму, НАТО (North Atlantic Treaty Organization, NATO) — расмий түрдө эмне максатта курулгандыгы маалымдалбаса да, II Дүйнөлүк согушта пайда болгон саясий бөлүнүүчүлүктө Англиянын лорду Ысмайдын айтуусу боюнча, «Россияны сыртта, Германияны моюн сунган абалда жана АКШны ичкериде» кармоо үчүн курулган аскердик уюм. Мындайча айтканда, бул уюмдун курулушундагы негизги максат СССРге каршы коопсуздукту сактоо үчүн эле эмес, ошол эле мезгилде Европанын коопсуздугун коруу, АКШнын бул абалга карата жардамын камсыз кылуу жана Германиянын жаңыдан куралдана башташы Европага коркунуч жарата тургандыгынан улам бул абалдын алдын алуу. Себеби ошол мезгилде АКШ Конгресси менен АКШ эли өз өлкөсүнүн Европа континентиндеги саясий мамилелерге аралашуусун каалаган эмес. НАТО 1949-жылы 9-апрелде Вашингтон келишиминин негизинде курулган жана коллективдүү түрдө коргонуучу уюм катары белгилүү. Вашингтон келишиминин 3, 4, жана 5- беренелери аябай маанилүү. Бул беренелерде белгиленгендей, НАТОго мүчө болгон мамлекеттер биргеликте аскердик күчтөрдү өнүктүрүүгө, мүчө мамлекеттердин кайсы биринде анын территориясын бөлүп-жарууну, саясий туруктуулукту бузууну максат кылган кандайдыр бир басып алуучулук болгондо аны жалпы уюмду басып алуучулук деп таанууга жана ага каршы күрөшүүгө милдеттендирилген. НАТОнун түзүлүшүнө каршы болгон СССР менен Чыгыш Блоктун мамлекеттери да өз ара конвенцияларды түзүшкөн. Ошентип, дүйнөдө кансыз согуштун башталышына себепкер, касташкан эки блок жаралган. СССР менен Чыгыш Блоктогу өлкөлөрдүн ортосунда түзүлгөн Варшава келишими 1955-жылдан 1991-жылга чейин өкүм сүргөн. Түркия Аднан Мендерес премьер-министр болуп келгенге чейин бул блоктордун ортосунда бейтарап абалда турган. Аднан Мендерес премьер-министр болгондон кийин Түркия АКШга оой баштаган жана жыйынтыгында 1952-жылы НАТОго мүчө болгон. Түркия ошол эле Аднан Мендерес башкарып турган убакта Корея согушуна АКШ менен Түштүк Кореянын тараптары катары 1000 аскер жөнөткөн жана ушуну менен НАТОго берилгендигин далилдеген. Норвегия, Дания сыяктуу Түндүк Европа өлкөлөрү Түркиянын НАТОго мүчө болушуна каршы болушкан. НАТО бир эле тышкы саясатта эмес, мүчө өлкөлөрдүн ички саясатында да маанилүү роль ойногон. Мисалы 1950-жылдарда Италиядан баштап уюмга мүчө мамлекеттердин баарында Өздүк Кыймыл Уюмдары курулган. Гладио деп аталган бул уюмдар өлкөлөрдөгү саясий режимге каршы күрөшкөн бардык солчулар менен оппозиция күчтөрүнүн алдын алуу жана аларга каршы күрөшүү үчүн курулган. Бул уюмдар айрыкча тектүү мамлекет термининин да жаралуусунда маанилүү роль ойногон. Көпчүлүк мүчө мамлекеттерде бул уюмдар калк тарабынан куугунтукталып, уюмдун жоопкерчилигин алган адамдар соттолсо да, Түркия жана башка кээ бир мамлекеттер мындай процессти баштарынан өткөргөн эмес. Дүйнөдө кансыз согуш бүткөндөн кийин НАТО Гладио уюмдары ыдырады деп жарыялаган, бирок азыр да бул уюмдардын толук түрдө тарап, тарабастыгы жөнүндө так маалымат жок. Учурда НАТОнун негизги жобо жана принциптери талкууланууда жана СССР менен Чыгыш Блогу ыдырагандан бери НАТО өзүнө жаңы принциптерди коюуну пландаштырууда. Күн өткөн сайын көбөйүп бараткан террордук аракеттерге каршы күрөшүүнү НАТО азыр негизги миссиясы катары кабыл алууда. 2005-жылы көп сандагы табигый кырсыктардын болуусу уюмдун табигый кырсыктарга каршы күрөшүүсүнө түрткү болду. Ошондой болсо да НАТО Босния геноцидине каршы эч кандай алгылыктуу чара көргөн эмес. Айрыкча Гладио уюмдарынын пайда болушу жана АКШнын Ирак менен Афганистанга чабуулу учурунда НАТОнун бул кырдаалга карата жасаган мамилеси коомчулукта кызуу талкууну жана сын пикирлерди пайда кылган. Мындан башка Европа Уюмунун чечимдери НАТОго эч кандай таасир тийгизбегендиктен көпчүлүк эл аралык уюмдар НАТОго каршы оппозициялык маанайга өтө баштаган. НАТО уюму айрымдардын айтуусуна караганда, «террорист уюм» катары таанылууда. XXI босогосун аттагандан бери НАТОнун келечеги жөнүндөгү талаш-тартыштар мурдагыдан да күч алууда. Анти НАТО Борбору. Кансыз согуштун жемиши катары эсептелген НАТО согуш бүткөндөн кийин өзүнүн негизги принциптеринин маанисин жоготкон. Бирок ошондой болсо да НАТО Россияга каршы терс пикирде болчу. Ал эми Орто жана Чыгыш Европадагы ар тараптуу өнүгүү Россиянын тынчын алып жаткан болчу. Ошондуктан НАТОнун Чыгыш Европаны көздөй агылуусуна тоскоол болуу үчүн 1994-жылы 23-бештин айында Россиянын борбору Москва шаарында «Анти НАТО Борбору» курулган. Украина Элдик Оппозициянын лидери Натали Витренконун демилгеси менен курулган бул борбор мындан башка дагы бир максатты да көздөгөн болчу. Ал максат саясий структурасы олку- солку абалда болуп турган Украина мамлекетинин НАТОго кирип кетүүсүнө тоскоол болуу болчу.